ओ चिट्ठी पढ़न लगा ते लिखे दा हा: "ए मेरी पंदर’मी चिट्ठी ऐ। अज्जा तगर मिगी तुंदा कोई बी परता नेईं आया। में अपनी हर चिट्ठी च अपना पता पूरा नै साफ करियै लिखदा रेहां। तुसैं मेरा कन्ने के नराजगी ऐ? मिगी अज्जा तगर तुंदे ओ बोल चेतै न जेह्ड़े तुसें मिगी अड्डे उप्पर बस्सा च बठांदे होई आखे हे। किन्ना हिरख हा उनें बोलें च ते म्हेशां चेतै रक्खने दी अकाशवानी ही। के होआ उनें बोलें गी? आदमी सब किश भुल्ली सकदा ऐ। पर, मूंहां दा कड्ढे दे बोल कदें नेईं भुलदा। ओ नुहाड़ी जबान होंदी ऐ ते जबानी दा पैह्रा देना इज्जत बनी जंदी ऐ। अपने आप ते चिट्ठी लिखनी इक बक्खी, मेरी चिट्ठी दा परता बी नेईं दिंदे। में अपना कसूर तुप्पने दी बड़ी कोशश कीती ऐ। पर, किश बी पिड़-पल्लै नेईं पेआ। तुस चिट्ठी दा परता भांऐ नेईं देओ। पर, मिगी मेरा कसूर ते दस्सो, नाराजगी दा कारण ते लिखो तां जे में कसूरा दा दाग धोने दा किश हीला करी सकां।